Herontdek die kuns van briefskryf - Jou Gesin | Solidariteit WêreldJou Gesin | Solidariteit Wêreld
Tuis › Artikels › Herontdek die kuns van briefskryf
“Ek het besef hoe waardevol die kuns en die beoefening van briefskryf is en hoe belangrik dit is om mense daaraan te herinner wat ’n skat handgeskrewe briewe kan wees. In ons weggooi-era van vinnige foonoproepe, fakse en e-posse is dit so maklik om nooit tyd te maak om briewe te skryf nie. Wat ’n jammerte – vir historici en vir die res van ons ” (Nancy Reagan).
Tegnologie is vandag bykans onmisbaar en stel ons in staat om binne sekondes met geliefdes en vriende kontak te maak, selfs al is ons duisende kilometers geskei. Maar dink jy ook soms met nostalgie aan die dae van handgeskrewe briewe?
Onthou jy hoe nuusbrokkies, hartsgeheime en liefdesverklarings, verseël in ʼn koevert, hul weg tussen geliefdes, verliefdes, familie en vriende gevind het? Tussen dorpe en stede, provinsies en selfs oor landsgrense heen. Ongelukkig het handgeskrewe briewe voor die aanslag van die tegnologie gesneuwel, want e-posse, teksboodskappe, WhatsApps en facebook-boodskappe is vinniger en meer betroubaar as slakkepos. Maar ʼn elektroniese boodskap is net nie so tydloos nie. Dit kan verlore raak wanneer die selfoon of rekenaar breek, of dit kan uitgevee word.
Hier is maar net ’n paar redes waarom jy soms ʼn brief moet skryf.
’n Brief skep blywende herinneringe en is tydloos, want lank nadat dit geskryf en gepos isen selfs ná die skrywers en lesers se afsterwe, kan briewe steeds deur die nageslag gelees word.
Dit wys dat jy omgee omdat dit tydrowend is om jou gedagtes op papier te verewig. Jy kan nie dit wat jy geskryf het, sommer uitvee nie, daarom moet jy elke woord Om samehangend te skryf en jou gedagtes sinvol oor te dra, moet jy jou aandag op die skryfproses en dus ook op die ontvanger toespits. So leef jy vir ʼn wyle geheel en al in die oomblik, met slegs dit wat jy wil neerpen en die beoogde ontvanger van die brief voorop in jou gedagtes.
Die ontvanger gaan verras wees, want dit wys dat sy/hy vir jou so belangrik is dat jy die moeite gedoen het om vir hom/haar te skryf.
Om jou ware gevoelens met iemand te deel, gee jou gemoedstoestand ʼn hupstoot.
Dit stimuleer kreatiwiteit omdat dievisuele, motoriese en kognitiewe breinprosesse op ’n ander manier ingespan word wanneer jy skryf as wanneer jy tik. Die sensoriese ervaring van die skryfproses kan help om die kreatiewe sappe te laat vloei.
Briefskryf eer tradisie, want daar is iets ‘heiligs’ en romanties daaraan om op dieselfde manier te kommunikeer as ons voorouers.
Dis ʼn lewenslange aandenking wat waardevoller is as enige gekoopte item. Daar is iets betowerends daaraan om ʼn geliefde se hart-op-papier te lees.
Besluit vir wie jy wil skryf – iemand wat jy lanklaas gesien het, of ʼn eensame kinderhuiskind of bejaarde in ’n ouetehuis. Koop mooi skryfpapier, koeverte en seëls. Gun jouself genoeg tyd. Vertel van ʼn interessante of snaakse gebeurtenis, of ʼn staaltjie uit jou kinderdae. Gesels sommer net lekker, of bemoedig die ontvanger en sê dat jy vir hom/haar omgee. Moedig hom/haar aan om terug te skryf. Gaan pos self die brief.
Briefskryf hoef nie beperk te word tot mense wat jy selde of nooit sien nie. Skryf ʼn briefie vir jou geliefde en plaas dit in sy aktetas. As jy by jou kinders woon, bemoedig jou kleinkind met ʼn briefie gedurende die eksamen. Skryf vir jou dogter/skoondogter ’n briefie om te sê jy waardeer wat sy vir jou doen. In plaas van ’n teksboodskap ná die tyd, gee ʼn dankiesêbriefie vir die gasvrou ná ’n kuiertjie. Terwyl jy opgewonde die dae aftel tot jou kleinkind se geboorte, skryf ʼn briefie en sê hoe baie jy na haar geboorte uitsien. Of skryf vir jou kleinkind wat nog te klein is om self te lees, of wat ver woon (dalk oorsee). Sê vir haar hoe kosbaar sy vir jou is. Vertel vir haar van jou kinderdae. Die brief sal eendag een van haar kosbaarste besittings wees. Die moontlikhede is onbeperk.
Lekker skryf. En verkneukel jou by voorbaat in die vreugde en opgewondenheid van die ontvanger.